SMEช่วยธุรกิจเหยื่อแดงชุมนุม
แบงก์เอสเอ็มเล็งขยายผ่อนชำระหนี้ช่วยผู้ประกอบการที่ได้รับผลกระทบแดงชุมนุมออกไป1-2เดือน
22 เม.ย. 2553

แบงก์เอสเอ็มเล็งขยายผ่อนชำระหนี้ช่วยผู้ประกอบการที่ได้รับผลกระทบแดงชุมนุมออกไป1-2เดือน
นายโสฬส สาครวิศว กรรมการผู้จัดการ ธนาคารพัฒนาวิสาหกิจขนาดกลางและขนาดย่อมแห่งประเทศไทย หรือเอสเอ็มอีแบงก์ เปิดเผยถึงมาตรการช่วยเหลือและเยียวยาผู้ประกอบการธุรกิจท่องเที่ยว ที่ได้รับผลกระทบจากการชุมนุมทางการเมืองย่านราชประสงค์และสีลมว่า  ขณะนี้ธนาคารอยู่ระหว่างพิจารณาผ่อนปรนเงื่อนไขการชำระเงินต้นให้กับลูกค้ากลุ่มดังกล่าวออกไป 1-2 เดือน  ส่วนผู้ประกอบการรายใหม่ที่ได้รับผลกระทบและจะยื่นขอในปีนี้  ธนาคารก็พร้อมพิจารณาให้การช่วยเหลือ เนื่องจากยังมีวงเงินสินเชื่อเหลืออยู่กว่า 1,000 ล้านบาท เพื่อบรรเทาความเดือดร้อน และเสริมสภาพคล่องให้ผู้ประกอบการ
นายโสฬส กล่าวด้วยว่า ธนาคารได้มีการประชุมร่วมกับสมาคมการท่องเที่ยวไทย เพื่อประเมินผลกระทบ และร่วมกันหามาตรการเยียวยาพิเศษเพิ่มเติม เพราะหากสถานการณ์การชุมนุมยังยืดเยื้อต่อไป มองว่าผลกระทบจะขยายวงกว้างมากขึ้น ซึ่งจะส่งผลให้มีจำนวนผู้ประกอบการได้รับผลกระทบเพิ่มจาก 100 รายเป็น 1,000 ราย
ทั้งนี้ กลุ่มธุรกิจท่องเที่ยวที่เคยได้รับการอนุมัติสินเชื่อดอกเบี้ยต่ำไปแล้วในปีที่ผ่านมา วงเงินกู้รายละไม่เกิน 5 ล้านบาท ระยะเวลากู้ยืมสูงสุดไม่เกิน 5 ปี อัตราดอกเบี้ยร้อยละ 4 ใน 2 ปีแรก ส่วนตั้งแต่ปีที่ 3 คิดอัตราดอกเบี้ยเอ็มแอลอาร์ที่ร้อยละ 7  ซึ่งธนาคารได้มีการปล่อยสินเชื่อไปแล้วรวมกว่า 3,000 ล้านบาท.